Daily View 19.11.2021
19 พฤศจิกายน 2564

ปัจจัยต่างประเทศ: สถิติในอดีตบ่งชี้ตลาดหุ้นสหรัฐฯ ดัชนี S&P500 ปีใดที่สร้างผลตอบแทนเป็นบวกมากกว่า 20% ขึ้นไปจะมีแนวโน้มที่จะสามารถสร้างผลตอบแทนที่ดีต่อเนื่องในปีถัดไป ทั้งนี้ข้อมูลสถิติตั้งแต่ปี 1950 หรือกว่า 70 ปีที่ผ่านมา มีเพียง 19 ปีเท่านั้นที่สร้างผลตอบแทนเป็นบวกมากกว่า 20% ใน 1 ปี โดยมีถึง 16 จาก 19 ปีดังกล่าวหรือคิดเป็น 84% ที่ยังสามารถรักษาโมเมนตัมสร้างผลตอบแทนเป็นบวกได้ต่อในปีถัดไปโดยมีผลตอบแทนเฉลี่ยประมาณ 11% อย่างไรก็ตามนี่เป็นเพียงสถิติในอดีตที่สามารถนำไปใช้เป็นส่วนหนึ่งในการวิเคราะห์เท่านั้น ยังไม่รวมปัจจัยพื้นฐานอื่นๆ เข้ามาเกี่ยวข้อง ทั้งนี้เรามองว่าสภาวะตลาดตอนนี้ค่อนข้าง Bullish อาจจะเหมาะสำหรับนักลงทุนที่เล่นแนวโมเมนตัมระยะสั้น-กลาง แต่สำหรับนักลงทุนระยะยาวอาจต้องเพิ่มความระมัดระวังมากขึ้น โดยตลาดอาจมีความผันผวนเพิ่มขึ้นหากมีปัจจัยลบเข้ามาในระยะข้างหน้า
ปัจจัยภายในประเทศ: ศูนย์วิจัยกสิกรไทยคาดว่ามีโอกาสที่ยอดขายรถจักรยานยนต์ปี 2564 อาจปิดที่ราว 1.53 ล้านคัน หรือขยายตัวเพียง 1% จากปีที่แล้วเท่านั้น อย่างไรก็ตามพบ 2 กลุ่มที่กลับขยายตัวได้ดีสวนกระแสตลาด โดยกลุ่มแรกคือ จักรยานยนตบ์ บิ๊กไบค์รุ่นขนาด 251 ถึงไม่เกิน 400 ซีซีที่ได้รับปัจจัยบวกจากการเป็นกลุ่มจักรยานยนต์ไลฟ์สไตล์ที่ได้รับความนิยมในตลาดผู้บริโภคที่มีฐานรายได้มั่นคงซึ่งได้รับผลกระทบน้อยกว่าจากการแพร่ระบาดของโควิด ส่วนอีกกลุ่มคือ รถจักรยานยนต์ไฟฟ้า ที่กำลังอยู่ในช่วงขาขึ้นอันเนื่องมาจากการสนับสนุนของภาครัฐภายใต้แผนนโยบาย 30/30 (ส่งเสริมให้ในปี 2573 มีการผลิตรถจักรยานยนต์ไฟฟ้าในประเทศ 675,000 คัน คิดเป็น 30% ของการผลิต) และบีโอไอยังสนับสนุนให้ผู้ลงทุนผลิตรถจักรยานยนต์ไฟฟ้าจะได้รับยกเว้นภาษีเงินได้นิติบุคคล 3 ปีด้วย ดังนั้นรถจักรยานยนต์ไฟฟ้าจึงกลายมาเป็นอีกทางเลือกหนึ่งที่ผู้บริโภคให้ความสนใจมากขึ้นในปัจจุบัน อย่างไรก็ตามการขยายตลาดในช่วงแรกนั้นไม่ง่ายเนื่องจากแบตเตอรี่ซึ่งเป็นต้นทุนหลักยังมีราคาแพงและใช้เวลานานในการชาร์จ ส่วนการสับเปลี่ยนแบตเตอรี่ก็ยังมีประเด็นเรื่องการกระจายตัวของจุดเปลี่ยนแบตเตอรี่ที่มีไม่มาก
ส่วนตลาดรถจักรยานยนต์รวมในประเทศปี 2565 แม้จะมีโอกาสฟื้นตัวขึ้นแต่ก็น่าจะยังเป็นไปอย่างค่อยเป็นค่อยไป เนื่องจากกำลังซื้อของประชาชนส่วนใหญ่ในประเทศยังฟื้นตัวได้ไม่เต็มที่ นอกจากนี้ยังมีประเด็นสำคัญที่อาจต้องติดตามอย่างการที่สำนักงานคณะกรรมการคุ้มครองผู้บริโภคจะออกข้อกำหนดต่างๆ เพื่อคุ้มครองผู้บริโภคจากการใช้บริการธุรกิจเช่าซื้อรถจักรยานยนต์ที่แม้จะยังอยู่ในช่วงการทำประชาพิจารณ์และหาข้อสรุป แต่ข้อกำหนดสำคัญที่หากเกิดขึ้นจริงอย่างการกำหนดเพดานอัตราดอกเบี้ยเช่าซื้อไม่เกิน 15% ต่อปี การคืนรถจบหนี้ การให้ส่วนลดดอกเบี้ยไม่น้อยกว่า 80% หากมีการปิดหนี้ก่อนครบสัญญา และการยืดเวลาในการขายทอดตลาดเป็น 2 เดือน เหล่านี้ย่อมกระทบต่อความสามารถในการหากำไรของธุรกิจให้เช่าซื้อ และอาจเพิ่มความเข้มงวดในการปล่อยสินเชื่อมากขึ้นและกระทบต่อยอดขายรถจักรยานยนต์ในอนาคตได้
สำหรับมุมมอง sector Commerce เราปรับเพิ่มมุมมองต่อกลุ่มจากกลางเป็นบวก โดย CPALL เป็นหุ้นเด่นในกลุ่มสินค้าอุปโภคบริโภค และ HMPRO เป็นหุ้นเด่นในกลุ่มผู้ค้าปลีกสินค้าตกแต่งบ้าน ทั้งนี้กำไรรวมไตรมาส 3/2564 อยู่ที่ 3.1 พันลบ. (-68% YoY และ -55% QoQ) ผลจากการล็อกดาวน์ กำไรสุทธิของ DOHOME แข็งแกร่งที่สุด ขณะที่ของ CRC อ่อนแอที่สุด โดยการฟื้นตัวเริ่มต้นในเดือน ต.ค. ด้วย SSSG เฉลี่ยที่ 9% ผู้ค้าปลีกส่วนใหญ่รายงาน SSSG เป็นบวก ยกเว้น CPALL จากช่วงเคอร์ฟิว แต่สามารถพลิกกลับมาเป็นบวกได้ในเดือน พ.ย.
มุมมองตลาดหุ้น SET คาด 1645-1660 หุ้นแนะนำ CPALL, PTG
Top pick: CPALL (ราคาพื้นฐาน 73.00 บาท). SSSG ของ CPALL พลิกกลับเป็นบวกในเดือน พ.ย. และส่งสัญญาณฟื้นตัวขึ้นจากการเปิดประเทศและการฟื้นตัวของนักท่องเที่ยว. PTG (ราคาพื้นฐาน 18.70 บาท). คาดว่าราคาน้ำมันจะพลิกเป็นขาลงในปี 2565 ทำให้ค่าการตลาดของบริษัทปรับดีขึ้น กำไรแตะจุดต่ำสุดแล้วในเดือน ต.ค. คาดว่าการฟื้นตัวของกำไรจะเป็นรูปตัววี จากค่าการตลาดที่กำลังเพิ่มสู่ระดับปกติ ขณะที่ปริมาณการขายเพิ่มขึ้นมากกว่า 10% QoQ ลดประมาณการกำไรปี 2564-66 ลง 19%/4%/4% สะท้อน downside ของปริมาณการขายปีนี้ คงแผนการนำธุรกิจ LPG และโรงกลั่นน้ำมันปาล์มเข้าจดทะเบียนในปีหน้า
รายงานตัวเลขเศรษฐกิจ วันศุกร์ ติดตาม ตัวเลข CPI และ Core CPI ของญี่ปุ่น เดือน ต.ค. คาด +0.1% YoY และ 0.1% YoY ตามลำดับ และตัวเลข Oil rig count ของสหรัฐฯ ล่าสุดอยู่ที่ 454 rig (+4 rig WoW)